Som et led i Vejdirektoratets kampagne mod højresvingsulykker, der finder sted i disse uger, vil de nordjyske cyklister kunne rende ind i vejdirektoratets udsendte, der har fået til opgave at uddele mintpastiller og gode råd for at forebygge højresvingsulykker. Cyklisterne kan få pastiller ved udvalgte vejkryds i store byer over hele landet. I Aalborg står de klar ved krydset ved Borgergade/Vesterbro og ved Østre Allé/Sohngårdsholmsvej. Kampagnen har mottoet "Du tror du bliver set, men pludselig er det sket" og handler om, at cyklister og de øvrige trafikanter - især lastbilchauffører - skal blive bedre til at se hinanden ved de farlige højresving, hvor risikoen for ulykker er størst. I de seneste fem år er 30 cyklister blevet dræbt og 322 kommet alvorligt til skade ved højresvingsulykker. Uddelingen af pastilæsker og gode råd skal minde cyklisterne om, at de skal holde øje med svingende biler og lastbiler, når de færdes i trafikken. Kampagnen løber fra den 5. til den 25. september.

Opsummering:
Onsdag uddeler Vejdirektoratet mintpastiller og gode trafikråd til forbipasserende cyklister i Aalborg.